Еўрапейскае радыё для Беларусі

Еўрапе́йскае ра́дыё для Белару́сі або Еўрарадыё, ЕРБ — міжнародная радыёстанцыя з сядзібай у Варшаве, выпускае навіны, інфармацыйныя і забаўляльныя перадачы з 26 лютага 2006 года. Працуе на ўльтракароткіх хвалях і ў FM-дыяпазоне, а таксама праз спадарожнік і Інтэрнэт.

Дэклараванай мэтай радыёстанцыі з’яўляецца распаўсюджванне сярод беларускіх слухачоў актуальнай, сучаснай, незалежнай і сапраўднай інфармацыі, а таксама еўрапейскіх дэмакратычных каштоўнасцей. Акрамя таго, праект скіраваны на развіццё новага пакалення журналістаў, якія будуць здольныя да прафесійнай працы на Беларусі падчас пераходнага перыяду да дэмакратыі і свабоднага рынку.

З пачатку 2007 года і да лютага 2011 года галоўнай рэдактаркай Еўрапейскага Радыё для Беларусі была Юлія Слуцкая. У 2011—2017 гадах галоўным рэдактарам Еўрарадыё быў Віталь Зыблюк, у 2017—2018 — Віктар Малішэўскі. Станам на жнівень 2023 года галоўны рэдактар Еўрарадыё — Павел Свярдлоў.

 Структура ЕРБ 
Еўрапейскае Радыё для Беларусі — некамерцыйная арганізацыя, заснаваная ў верасні 2005 года ў Варшаве. Удзельнікамі сталі беларускія журналісты і няўрадавыя арганізацыі з Польшчы, Літвы і Чэхіі. Члены Беларускай асацыяцыі журналістаў (БАЖ) актыўна спрыялі з’яўленню радыёстанцыі.

Праграмы рыхтуюцца камандай беларускіх журналістаў у Варшаве, а да ліпеня 2021 года і ў Мінску з сеткай рэпарцёраў у абласцях Беларусі.

Ядром каманды сталі былыя супрацоўнікі іншых радыёстанцый, напрыклад, закрытай беларускімі ўладамі ў 1996 годзе Радыё 101,2 FM, а таксама Радыё Свабодная Еўропа, Польскага Радыё, Радыё Рацыя.

 Фармат радыё 
Еўрарадыё — забаўляльна-інфармацыйная радыёстанцыя. Мэтавая аўдыторыя ў першую чаргу моладзь узростам 18-35 гадоў.

Радыё працуе 24 гадзіны на дзень. Кожная гадзіна пачынаецца з выпуску навін працягласцю каля 3 хвілін, а таксама кожныя паўгадзіны выходзіць кароткі агляд апошніх навін. Да таго ж, у эфіры гучаць эканамічныя, культурныя, спартыўныя праграмы, каментарыі экспертаў па шырокім коле разнастайных пытанняў. Госці і ўдзельнікі перадач на ЕРБ з’яўляюцца вядомымі палітыкамі, пазнавальнымі грамадскімі асобамі, прадстаўнікамі незалежных маладзёжных груп і арганізацый. ЕРБ таксама прэзентуе экстранныя выпускі навін пры патрэбе.

Значную частку эфіру займае сусветная і беларуская музыка. ЕРБ рэалізоўвала шэраг праектаў падтрымкі беларускіх музыкантаў, напрыклад, штогод ладзіць фестывалі «Даём рады», «Права быць вольным» / «Be Free» ва Украіне, сумесна з грамадскай кампаніяй «Будзьма беларусамі!» у 2009 годзе выдала складанку «Budzma The Best Rock / Budzma The Best Rock/New», на якую трапілі ў тым ліку пераможцы адбору на фестываль.

ЕРБ выпускае штодзённую інфармацыйную праграму «ЕўраZOOM», скіраваную на моладзь, з ідэяй прысутнасці Беларусі ў палітычнай і культурнай прасторы Еўропы.

 Забароны 
Са жніўня 2020 года загадам Міністэрства інфармацыі Рэспублікі Беларусь доступ на сайт радыё http://euroradio.fm у краіне абмежаваны за асвятленне рэсурсам пратэстаў у Беларусі. З ліпеня 2021 года рэжым Лукашэнкі блакіруе доступ і да люстэркаў сайта. 5 ліпеня 2021 года пастановай Савета Міністраў закрыты і карэспандэнцкі пункт радыё ў Мінску.

У 2021—2022 гадах Telegram, YouTube, Instagram і лагатып ЕРБ прызнаны экстрэмісцкімі матэрыяламіРеспубликанский список экстремистских материалов, а ў ліпені 2022 года МУС абвясціла СМІ экстрэмісцкім фарміраваннем.

 Дзе слухаць 
На хвалях FM

у Брэсце і на захадзе Брэсцкай вобласці:

 на хвалях польскай радыёстанцыі «» (103.4 FM)
 Працоўныя дні: 5:00 — 6:45; 7:00 — 7:15; 15:50 — 16:00; 22:00 — 23:00
 Выходныя: 6:00 — 9:00

у Лідскім і Ашмянскім раёнах:
 на хвалях літоўскай радыёстанцыі «Radio Znad Wilii» (103.8 FM)
 Штодзённа 22:00 — 23:00
ў Пінскім і Столінскім раёнах:

 на хвалях украінскай радыёстанцыі «Перац ФМ» (107,5 FM)
 Працоўныя дні: 7:00 — 9:00, 18:00 — 19:00
 Выходныя: 8:00 — 10:00, 18:00 — 19:00

На ўльтракароткіх хвалях

на беларуска-літоўскім памежжы
 68.24 FM (УКВ) (Вісагінас)
 24 гадзіны на дзень

Праз спадарожнік (24 гадзіны на дзень)
 HOTBIRD 6, 13° East, част. 11013 MHz (11013 MHz/H/27500)
 SIRIUS 4, 5° East, част. 12379.62 MHz (12379.62 MHz/H/27500),

Праз Інтэрнэт (24 гадзіны на дзень):
 www.euroradio.fm

Інтэрнэт-старонка пашырае і паглыбляе змест радыёэфіру, а таксама змяшчае арыгінальную інфармацыю, якая выходзіць па-за межы эфіру. Апошнія навіны, спецыяльныя справаздачы, музычныя праграмы, інтэрв’ю, фотагалерэі, музычныя чарты, падкасты і іншае можна знайсці анлайн. Уся інфармацыя пададзена на беларускай, рускай і англійскай мовах.

 Узнагароды 
 Ганаровы дыплом Беларускай асацыяцыі журналістаў за выбітную працу журналіста Змітра Лукашука (цыкл відэапраграм «Ідэя Х») (2019)
 Творчы конкурс БАЖ «Вольнае слова»: 2025 — першае месца ў намінацыі «Мастацка-публіцыстычныя жанры» за артыкул «”Як ты?” Добраахвотнік паказвае свае перапіскі з бацькамі».

 Крыніцы 

 Спасылкі 

 Люстэрка сайта

Катэгорыя:Радыёстанцыі Польшчы
Катэгорыя:Беларуская мова ў Польшчы
Катэгорыя:Радыёстанцыі на рускай мове
Катэгорыя:Радыёстанцыі на беларускай мове
Катэгорыя:Цэнзура ў Беларусі
Катэгорыя:Сродкі масавай інфармацыі Беларусі
Катэгорыя:Беларускія СМІ ў замежжы